Folketing
2014-02-25

Jeg skal sige tak for de mange positive betragtninger om lovforslaget og for det brede flertal i Folketinget, som står bag endnu en bankpakke. Det vil jeg godt kvittere for. Jeg synes, det klæder Danmark og det danske folkestyre godt, at vi har brede aftaler Folketinget om noget så væsentligt som de danske pengeinstitutters forhold. Det er meget, meget vigtigt. Nu kan jeg se, at det måske er sådan, at Liberal Alliances ordfører er på vej ud af salen, og han er sikkert lovlig undskyldt, men jeg kunne egentlig godt tænke mig en polemik om nogle af forudsætningerne for ordførerens betragtninger. Jeg tror, at Joachim B. Olsen på et tidspunkt nævnte, at årsagen til den finansielle krise var for meget regulering. Se, det synspunkt vil jeg gerne teste, for der skete jo faktisk det op igennem 1990'erne og ikke mindst op igennem 00'erne, at der kom deregulering på mode, og det vil sige, at der blev givet stadig større frihedsgrader til banker og finansielle virksomheder.